E. Bauer, poslankyňa: (2004-06-24):
Tento nesystémový krok vznikol v zásade z toho dôvodu, že vtedy, keď sa mohlo prijať systémové opatrenie, systémový krok, pri zmene daňového systému sa vtedy neprijal tento systémový krok, ktorý by vtedy znamenal kompenzáciu zvýšenia daní u tých, ktorí neplatia dane z príjmov, a teda tam nevznikla možnosť kompenzácie. My sme na tento problém upozornili, napokon vysvitlo, že tento systémový krok sa zmeškal. Vtedy sme prijali ďalší nesystémový krok rozloženie valorizácie na celý rok, aby dôchodcovia neboli zaskočení zvýšenými daňami a zvýšenými výdavkami na bývanie. Kolegyne, kolegovia, dnes platíme dane za to, že sme sa zle rozhodli pri zákone o sociálnom poistení a neprijali sme univerzálny systém. (Potlesk.) Nebol by problém so silovými rezortmi, nebol by problém s adresnosťou, pretože tento problém by bol vyriešený. Lenže zase nie je systémovo vyriešený. A, žiaľ, ten krok sme urobili my nesystémový, že sme pripustili opäť v tomto novom poistení, v novom systéme poistenia neuniverzálny systém. Chcela by som vás informovať vzhľadom na to, že tu odznelo niekoľkokrát to, že sme sa snažili ako výbor nájsť lepší prístup. Žiaľ, ten lepší prístup sme nenašli z nasledovných dôvodov. Zo Sociálnej poisťovne sme dostali správu, z ktorej odcitujem veľmi krátky úsek. „Na základe prepočtov ministerstva práce, sociálnych vecí, ak by sa stanovila maximálna výška dôchodku, na ktorý sa ešte vyplatí jednorazový príspevok na úrovni 9 000 korún pri zachovaní pôvodne zamýšľanej celkovej sumy finančných prostriedkov na výplatu jednorazového príspevku, by sa dôchodcom s dôchodkom pod stanovenou hranicou mohlo vyplatiť 1 030 korún. Ak by sa stanovila hranica  8 000 korún, vyplatiť by  sa  mohlo približne 1 090 korún. Stanovenie 7 000-korunovej hranice by znamenalo, že pôvodne alokovaná suma postačuje na výplatu jednorazového príspevku vo výške 1 430 korún.“ Dôchodcov medzi 7 000  a 8 000 dôchodkami je okolo 330 000. Pri zvážení, že by takáto veľká skupina to právom mohla pocítiť ako sociálnu nespravodlivosť, sme zvážili, že táto cesta zrejme nie je schodná. Chceli sme sa pozrieť na problém silových rezortov. Od ministerstva vnútra sme dostali list, z ktorého budem citovať len pol vety, „zo súčasného stavu 3 500 príjemcov dávok sme navrhovali priznať príspevok 5 288 poberateľom. Žiaden z tohto navrhovaného okruhu príjemcov dávok nepoberá dávku nad 10 000 korún“. Z ministerstva obrany sme dostali list, v ktorom uvádzajú, že tých, ktorí poberajú dávky výsluhových dôchodkov nad 10 000 korún, je dohromady 3 451 dôchodcov, a teda je evidentné, že s týmto by sme zrejme nevykryli žiadne relevantné zvýšenie. Zvýšenie by mohlo byť tak minimálne, že administratívne náklady, ktoré s tým vznikajú, by mohli ďaleko prevýšiť celkový efekt  nášho dobrého snaženia. Preto sme napokon, s veľkou ľútosťou musím povedať, od pôvodného zámeru upustili, pretože naozaj sme mali absolútne jasnú a čistú snahu pridať tým, ktorí majú nízke dôchodky a odseknúť, limitovať to na určitej hranici, ale za daného stavu toto nebolo možné. Preto by som vás chcela požiadať, aby ste zobrali do úvahy to, čo povedal pán minister, aby sme i keď týmto nesystémovým krokom, i keď oneskorene, ale aby sme kompenzovali tie zvýšené náklady, ktoré iným spôsobom v prvom polroku sme kompenzovať nedokázali. Ďakujem pekne.